Ongwediva gereed vir 'n eerste in die land - Sport - Republikein
Thursday, September 19th, 05:22:10
Ongwediva gereed vir 'n eerste in die land
Tielman van Lill - Spar Namibië het vandeesweek aangekondig dat hy op 2 November sy geskiedkundige eerste 10 kilometer Spar Challenge-wedloop van die Oshakati Spar na Ongwediva sal aanbied.
Die byeenkoms word deur Atletiek Namibië asook die Internasionale Vereniging van Atletiekfederasies (IAAF) erken. Spar Namibië het reeds N$100 000 vir die gewilde wedloop op die tafel geplaas.
Die Namibiër Helalia Johannes het vanjaar reeds groot aansien verwerf met die dominerende wyse waarop sy elke 10 km Spar Challenge-wedloop in die Suid-Afrikaanse reeks gewen het. Die heersende Statebond-marathonkampioen sal na verwagting ook op 2 November in Oshakati in die vroue-afdeling aantree.
Johannes was vanjaar 'n sensasie met haar superprestasies deur in Suid-Afrika waar sy elkeen van die vyf byeenkomste agtereenvolgens (Durban, Port Elizabeth, Kaapstad en P­ietermaritzburg) in rekordtye gewen het. Sy het haar laaste wedloop
in Pietermaritzburg met 'n nuwe rekord van 32 minute 23 sekondes afgesluit.
Johannes het te kenne gegee dat sy weens 'n ander verpligting onseker is of sy by die laaste oorblywende Spar-resies in Johannesburg gaan aantree, hoewel dit geen verskil daaraan sal maak dat sy reeds die reekswenner vir 2019 is nie.
Dit sal interessant wees of sy op tuisbodem ook sulke indrukwekkende tye kan opstel. Die Ongwediva-byeenkoms is nie, soos die Suid-Afrikaanse reeks, spesifiek net op vroue gerig nie.